dr. Rado Bohinc

**Korporativna družbena odgovornost v deklaracijah in praksi**

*Družbena odgovornost podjetij je koncept, po katerem naj bi podjetja v svojo poslovno politiko poleg osnovne skrbi za pridobivanje dobička uvrstila tudi skrb za vse, s katerimi prihajajo v stik pri svojem poslovanju. Družbena odgovornost do zaposlenih je zagotavljanje njihovega primernega ter varnega delovnega okolja in spoštovanje mednarodnih in domačih standardov s področja dela in človekovih pravic. Družbena odgovornost je pošten odnos do kupcev in dobaviteljev. Ekološki vidik družbene odgovornosti je skrben odnos do narave in okolja, v katerem delujejo.*

**Povzetek**

Družbena odgovornost je **pristop, s pomočjo katerega podjetja prostovoljno integrirajo družbene in okoljske zadeve v svoje poslovanje in v svoja razmerja z déležniki** (Zelena knjiga EU, 2001). Osnovna ideja socialne odgovornosti je preseči meje zgolj izpolnjevanja zakonskih zahtev z večjim vlaganjem v človeški kapital, okolje in odnose z vsemi udeleženci.

Izvirno naj bi ta načela družbeno odgovorna podjetja uresničevala **prostovoljno in nad ravnijo**, določeno z zakonodajo. Korporacije naj bi ravnale družbeno odgovorno prostovoljno, vendar se mora izvajati odgovorno, tako da med vsemi udeleženci vzbuja zaupanje. Sporočilo EU 2011 (prenovljena strategija) opredeljuje družbeno odgovornost podjetij kot **„odgovornost podjetij za njihove učinke na družbo“**. To je pomembna novost in distinkcija do prej povsem prostovoljnega pristopa.

Vendar odgovornost podjetij za njihove učinke na družbo **v korporacijski zakonodaji ni materializirana**. Zelo redki so zakoni o gospodarskih družbah, ki med odgovornosti direktorjev poleg delovanja v dobro družbe uvrščajo tudi odgovornost za zaposlene in za širšo skupnost.

Poročanje o ukrepih in aktivnostih s področja družbene odgovornosti vse pogosteje postaja **sestavni del poslovnega poročila podjetja**.

**Mednarodna pravna ureditev družbene odgovornosti podjetij**

**Globalna načela in smernice družbene odgovornosti podjetij**

V svetu je bilo v najbolj reprezentativnih svetovnih institucijah sprejetih vrsta dokumentov, ki v globalnem pomenu predstavljajo **okvir in smer družbene odgovornosti**, kot npr. v okviru Organizacije združenih narodov (OZN) Globalni dogovor in Pravila o odgovornosti nadnacionalnih družb in drugih podjetij v zvezi s človekovimi pravicami, ki so jih Združeni narodi sprejeli decembra 2003. Ali pa Tristranska deklaracija o načelih večnacionalnih podjetij in socialne politike, sprejeta v okviru Mednarodne organizacije dela (MOD), in Smernice OECD[[1]](#footnote-1) za večnacionalna podjetja.

**Globalni dogovor Združenih narodov** sestavlja deset načel, ki od podjetij pričakujejo, naj sprejmejo, podpirajo in uresničujejo kot sklop temeljnih vrednot, h katerim se družbe prostovoljno zavežejo in jih vključijo v svoje poslovno delovanje s področja človekovih pravic, temeljnih delavskih standardov, okolja in boja proti korupciji.

**Tristranska deklaracija MOD** **o večnacionalnih podjetjih** usmerja vlade, večnacionalna podjetja in delavce na področjih, kot so: zaposlovanje, usposabljanje, pogoji dela ter poslovni odnosi. Vključuje tudi zavezo držav, da bodo spoštovale in spodbujale štiri temeljne delavske standarde: svobodo združevanja in pravico do pogajanj za sklenitev kolektivnih pogodb, odpravo vseh oblik prisilnega dela, odpravo otroškega dela in odpravo diskriminacije pri zaposlovanju.

**Smernice OECD za večnacionalna podjetja** iz leta 2000 in posodobljene različice teh priporočil iz leta 2010, ki jih vlade naslavljajo na družbe in v katerih so prostovoljni standardi odgovornega ravnanja, zlasti s področja odnosov s socialnimi partnerji, zaposlovanja, človekovih pravic, okolja, interesov potrošnikov, boja proti korupciji in izogibanja davkom.

Pomembni so še **Usmerjevalni standard ISO 26000 o družbeni odgovornosti**.

**Pravni akti EU o družbeni odgovornosti**

Prispevek institucij EU k razvoju družbene odgovornosti je velik. Eden od temeljnih dokumentov EU s tega področja je **Zelena knjiga** Komisije EU o spodbujanju evropskega okvira za družbeno odgovornost gospodarskih družb (COM/2001/0366), ki je bila naknadno vključena v **Belo knjigo** o sporočilu Komisije v zvezi z družbeno odgovornostjo gospodarskih družb: prispevek podjetij k trajnostnemu razvoju (COM/2002/0347).

V zadnjem času sta to še **Resolucija Evropskega parlamenta** **z dne 25. novembra 2010** o družbeni odgovornosti gospodarskih družb v mednarodnih trgovinskih sporazumih (2009/2201(INI) in **Resolucija Evropskega parlamenta z dne 6. februarja 2013** o družbeni odgovornosti gospodarskih družb: opravičljivo, pregledno in odgovorno poslovno ravnanje in trajnostna rast ter **Sporočila Komisije** z naslovom Obnovljena strategija EU za družbeno odgovornost podjetij za obdobje 2011-14. Pomembni so še **Resolucija Sveta** z dne 6. februarja 2003 o družbeni odgovornosti gospodarskih družb, **Sporočilo Komisije** z naslovom „Odgovorna podjetja“, **Resolucija z dne 30. maja 2002** o Zeleni knjigi Komisije o spodbujanju evropskega okvira za družbeno odgovornost gospodarskih družb, **Resolucije z dne 13. maja 2003** o sporočilu Komisije o družbeni odgovornosti gospodarskih družb: prispevek podjetij k trajnostnem razvoju in **Resolucije z dne 13. marca 2007** o družbeni odgovornosti podjetij: novo partnerstvo.

**Vodilne pobude strategije Evropa 2020**

Na družbeno odgovornost podjetij se sklicujejo številne **vodilne pobude strategije Evropa 2020**, npr.: Celostna industrijska politika za dobo globalizacije, COM(2010)614, Evropska platforma proti revščini in socialni izključenosti, COM(2010)758, Program za nova znanja in spretnosti ter delovna mesta, COM(2010)682, Mladi in mobilnost, COM(2010)477 ter Akt za enotni trg, COM(2011)206.

Poleg tega je cilj **Unije inovacij** (COM(2010)546) okrepiti zmogljivost podjetij pri reševanju družbenih sprememb z inovacijami; prispevek podjetij je osrednjega pomena pri doseganju ciljev vodilne pobude „**Evropa, gospodarna z viri**“ (COM(2011)21 in COM(2011)571).

**Prenovljena strategija 2011**

Komisija EU je imela pionirsko vlogo pri razvoju javnih politik spodbujanja družbene odgovornosti gospodarskih družb (prostovoljni pristop). Temeljno spodbudo sta dala Zelena knjiga iz leta 2001 in ustanovitve Foruma evropskih interesnih skupin za družbeno odgovornost podjetij. Leta 2006 je Komisija objavila novo politiko, v središču katere je bila močna podpora pobudi podjetij z naslovom Evropska zveza za družbeno odgovornost podjetij. Predstavljeno je **osem prednostnih področij delovanja EU**, in sicer: ozaveščanje in izmenjava najboljših praks, podpora pobudam interesnih skupin, sodelovanje z državami članicami, obveščanje potrošnikov in transparentnost, raziskave; izobraževanje, mala in srednja podjetja ter mednarodna razsežnost družbene odgovornosti podjetij.

Prenovljena strategija 2011 ima **novo opredelitev družbene odgovornosti podjetij kot „odgovornosti podjetij za njihove učinke na družbo“**. Pogoj za prevzemanje te odgovornosti je spoštovanje veljavne zakonodaje in kolektivnih pogodb med socialnimi partnerji. Podjetja bi morala imeti za dosledno izpolnjevanje družbene odgovornosti vzpostavljen postopek za vključevanje socialnih, okoljskih in etičnih vprašanj ter vprašanj človekovih pravic in potrošniških vprašanj v svoje poslovanje in osrednjo strategijo v tesnem sodelovanju z interesnimi skupinami.

**Evropski parlament o družbeni odgovornosti podjetij**

Evropski parlament (Resolucija CSR 2013)[[2]](#footnote-2) poudarja, da sedanja svetovna gospodarska kriza izvira iz temeljnih napak, ki so povezane s preglednostjo, odgovornostjo, pristojnostjo in kratkoročnim razmišljanjem. Zato odločno zagovarja družbeno odgovornost gospodarskih družb in je mnenja, da lahko družbena odgovornost gospodarskih družb znatno prispeva k povrnitvi izgubljenega zaupanja, ki je potrebno za **trajnostno okrevanje gospodarstva in lahko ublaži socialne posledice gospodarske krize.**

Evropski parlament tudi meni, da je za vse koristno, kadar podjetja prevzamejo odgovornost za družbo, okolje in zaposlene, in da to omogoča bolj trdno podlago za zaupanje, ki je potrebno za gospodarski uspeh. Meni tudi, da je vključitev družbene odgovornosti gospodarskih družb v trajnostno strategijo podjetij **v interesu podjetij in družbe kot celote**.

Evropski parlament priporoča državam članicam in Evropski unij naj spodbujajo izvajanje **dobre prakse** družbene odgovornosti pri vseh podjetjih, ne glede na to, kje ta opravljajo svoje dejavnosti, ter naj pospešujejo širjenje zgledov iz prakse, ki izhajajo iz pobud za družbeno odgovornost gospodarskih družb, še posebej pa naj bolje obveščajo o rezultatih takšnih pobud. Treba je gojiti in širiti kulturo družbene odgovornosti gospodarskih družb, in sicer z **izobraževanjem in usposabljanjem**, tako v okviru podjetij kot tudi višjega in univerzitetnega izobraževanja na področjih, ki obravnavajo predvsem javno upravo.

Ustrezno upravljanje družb ključni dejavnik družbene odgovornosti gospodarskih družb glede odnosa z javnimi organi in delavci ter njihovimi predstavniškimi združenji in glede politike podjetij v zvezi z nagradami, odpravninami in plačami. Družbena odgovornost gospodarskih družb se ne sme omejiti na marketinško orodje, temveč se lahko v celotnem obsegu razvije le, če se družbena odgovornost gospodarskih družb **vključi v splošno strategijo podjetja.**

**Dejanska uveljavitev družbene odgovornosti podjetij**

**Razkorak med deklaracijami in dejansko uveljavitvijo**

Razkorak med svetovnimi in EU deklaracijami ter priporočili na eni strani in dejansko uveljavitvijo družbene odgovornosti v stvarnem gospodarskem in družbenem življenju je **velik**. Obvezujočih pravil, ki bi zavezovala najodgovornejše voditelje korporacij (člane upravnih odborov in nadzornih svetov ter uprav) v korporacijskih zakonodajah ni. Pretežna ureditev direktorskih dolžnosti je v tem, da so zavezani delovati v dobro družbe in njenih delničarjev.

To pa ne pomeni, da korporacije v celoti ignorirajo priporočila in deklaracije o družbeni odgovornosti. Nasprotno, številne gospodarske družbe v svojih deklariranih strateških usmeritvah ter mnoge tudi v gospodarski praksi **udejanjajo raznovrstne vidike družbene odgovornosti**. Vendar je skupni imenovalec tovrstnih usmeritev in ukrepov velikih korporacij pretežno dosegati marketinške učinke, povezane z lepšo predstavo njihovih javnosti o njih, kar ima za posledico načrtovane profitne učinke. Družbena odgovornost ostaja **prostovoljni koncept**, ki se napaja predvsem s profitnimi motivi, pričakovanimi z izgradnjo javne podobe oziroma ugleda podjetja pri potencialnih potrošnikih oz. partnerjih, poslovnih strankah in drugih déležnikih.

**Vključevanje družbene odgovornosti v strategije podjetij**

Gospodarske družbe naj bi družbeno odgovornost izvajale kot **sestavni del svoje organizacijske kulture in razvojne strategije** in jo tudi predvidele v tovrstnih dokumentih. Vendar velja, da številna podjetja v EU, kljub priporočilom v dokumentih EU, še niso v celoti vključila socialnih in okoljskih vprašanj v svoje poslovanje ter osrednjo strategijo. To žal velja tudi za številna slovenska podjetja.

V EU le manjše število velikih podjetij redno razkriva nefinančne informacije, kakovost razkritih informacij pa zelo niha. Nadaljujejo se obtožbe, da manjšina evropskih podjetij še vedno krši človekove pravice in ne spoštuje temeljnih delovnih standardov.

**Vključevanje družbene odgovornosti podjetij v strategije držav**

EU in države članice morajo zagotavljati konkretne informacije ter izobraževanje in usposabljanje o družbeni odgovornosti gospodarskih družb. Vendar ima le 15 od 287 držav članic EU sprejete **nacionalne okvire politike za spodbujanje družbene odgovornosti podjetij.**

Žal je tudi Slovenija med državami, ki še niso sprejele nacionalnega programa ali strategije uveljavljanja družbene odgovornosti na državni ravni. Je pa na drugi strani v Sloveniji močno razvita civilna družba oz. pobuda na tem področju, ki je večkrat terjala sprejem nacionalnega (državnega) programa na tem področju. Civilna družba je veliko prispevala k razvoju zavesti in vedenja o pomenu družbene odgovornosti v Sloveniji in tudi sprejela **vrsto pobud in stališč** v tej zvezi.

**Vključevanje družbene odgovornosti podjetij v korporacijsko zakonodajo**

Korporacijske zakonodaje v državah EU ne določajo družbeno odgovornost podjetij **niti kot odgovornost podjetij niti kot dolžnosti njihovih direktorjev.**

Velja pa, da sta za nekatere vrste podjetij, kot so zadruge, vzajemne družbe in družinska podjetja, značilni lastniška struktura in struktura upravljanja, ki sta spodbudni za odgovorno ravnanje podjetij. Vendar korporacijska zakonodaja ne ureja družbeno odgovornost podjetij kot dolžnost direktorjev! Evropski parlament poziva Komisijo in države članice naj uvedejo **pravila upravljanja gospodarskih družb**, ki bodo odsevala pomen odgovornosti vseh v gospodarski družbi in vzpostavljala tesno povezavo med uspešnostjo na področju človekovih pravic, okoljskem in socialnem področju ter njenimi finančnim rezultati.

Slovenija tudi glede korporacijske zakonodaje na področju družbene odgovornosti podjetij **zaostaja** za nekaterimi drugimi državami v EU. Določb zakona, ki ureja delovanje gospodarskih družb, o korporativni družbeni odgovornosti v Sloveniji ni. Podjetja so prepuščena sama sebi in svoji vesti oz. dobri volji glede upoštevanja opozoril in deklaracij mednarodnih institucij; seveda brez sankcij za neupoštevanje tovrstnih usmeritev. Izjema so seveda standardna pravila okoljske in delovne zakonodaje, ki jih imajo tudi ostale države EU in sveta.

**Kako k večji družbeni odgovornosti podjetij**

**Globalni izzivi zaradi finančne krize**

Potrebna so **nova in učinkovitejša pravila**, ki bi bolje uveljavila načela družbene odgovornosti podjetij v praksi in ki bi v večji meri prispevala k oblikovanju bolj trajnostnih politik, ki bi v resnici upoštevale socialna in okoljska vprašanja.

Družbena odgovornost podjetij mora posegati na **nova področja**, kot so: organizacija dela, enake možnosti, socialna vključenost, ukrepi proti diskriminaciji ter razvoj vseživljenjskega učenja in usposabljanja. Družbena odgovornost podjetij mora vključevati kakovost delovnih mest, enakost pri plačilu in možnostih poklicnega razvoja ter spodbujanje inovativnih projektov, da bi tako prispevala k prehodu v trajnostno gospodarstvo.

**Predlogi Komisije EU**

Komisija EU poziva (Prenovljena strategija 2011) države članice, da s sklicevanjem na mednarodno priznana načela in smernice družbene odgovornosti podjetij ter v sodelovanju s podjetji in drugimi interesnimi skupinami **razvijejo in posodobijo svoje načrte ali nacionalne sezname prednostnih nalog spodbujanja družbene odgovornosti podjetij v okviru strategije Evropa 2020**. Sporočila in predlogi Komisije so predvsem naslednji:

* EU bi se morala v razvoju mednarodnih politik družbene odgovornosti podjetij (angl. CSR – Corporate Social Responsibility) zavzemati za evropske interese, hkrati pa zagotavljati vključevanje mednarodno priznanih načel in smernic v lastne politike CSR.
* Od vseh evropskih podjetij pričakuje prevzemanje družbene odgovornosti in spoštovanje človekovih pravic, kot je opredeljeno v vodilnih načelih ZN.
* Komisija EU (Prenovljena strategija 2011) poziva države članice, da do konca leta 2012 pripravijo nacionalne načrte izvajanja vodilnih načel družbene odgovornosti podjetij.
* Del tega projekta je širitev socialnega podjetništva, ki naj podpira podjetja z izrecno socialnim in/ali okoljskim primarnim namenom, ki dobiček ponovno naložijo v ta namen, ter katerih notranja organizacija odraža socialne cilje. V središču pobude za socialno podjetništvo je „ekosistem“, v katerem lahko uspevajo socialno podjetništvo in socialne inovacije ter prispevajo k evropskemu socialnemu tržnemu gospodarstvu.
* Komisija EU poziva vodilna evropska podjetja (vključno s tistimi iz finančnega sektorja), da uveljavijo družbeno odgovorno ravnanje podjetij EU z jasnimi cilji za leti 2015 in 2020 z odprto in odgovorno zavezo v tesnem sodelovanju z javnimi organi in interesnimi skupinami.
* Komisija EU tudi poziva lokalne in regionalne organe k pametni uporabi sredstev strukturnih skladov EU v podporo razvoju CSR ter k sodelovanju s podjetji pri reševanju problemov, kot sta revščina in socialna izključenost.
* Komisija namerava v prihodnjih pobudah politik opredeliti načine za spodbujanje odgovornega ravnanja podjetij za bolj vključujočo in trajnostno gospodarsko oživitev in rast v tretjih državah.
* Komisija EU namerava spremljati zaveze evropskih podjetij z več kot 1.000 zaposlenimi o upoštevanju mednarodno priznanih načel in smernic CSR ter upoštevati usmerjevalni standard ISO 26000 o družbeni odgovornosti pri lastnem delovanju.
* Komisija poziva vsa velika evropska podjetja, da se do leta 2014 zavežejo k upoštevanju najmanj enega od naslednjih sklopov načel in smernic pri razvoju lastnega pristopa k CSR: globalni dogovor ZN, smernice OECD za večnacionalna podjetja ali usmerjevalni standard ISO 26000 o družbeni odgovornosti.
* Vsa evropska večnacionalna podjetja naj se do 2014 zavežejo k spoštovanju tristranske deklaracije ILO o načelih večnacionalnih podjetij in socialne politike.

**Sklep**

Sporočilo EU 2011 opredeljuje družbeno odgovornost podjetij kot **„odgovornost podjetij za njihove učinke na družbo“**: Podjetja bi morala imeti vzpostavljen postopek za vključevanje socialnih in okoljskih vprašanj v svoje poslovanje in strategijo.

Vendar korporacijske zakonodaja v državah EU **ne določa** korporativne družbene odgovornosti kot odgovornosti podjetij, niti kot dolžnosti njihovih direktorjev. Tako tudi slovenski ZGD-1 še vedno določa nič drugega kot: »Član organa vodenja ali nadzora mora pri opravljanju svojih nalog ravnati v dobro (gospodarske) družbe…«.

Potrebna je dopolnitev zakonodaje z opredelitvijo materialne odgovornosti direktorjev tudi za **zadovoljevanje interesov** **nelastniških déležnikov**, kot so zaposleni, partnerji in širša skupnost in spoštovanje kriterijev trajnostnega razvoja.

***Viri:***

1. *Resolucija z dne 30. maja 2002 o Zeleni knjigi Komisije o spodbujanju evropskega okvira za družbeno odgovornost gospodarskih družb.*
2. *Resolucije Sveta z dne 6. februarja 2003 o družbeni odgovornosti gospodarskih družb.*
3. *Sporočilo Komisije z naslovom „Odgovorna podjetja“.*
4. *Resolucije z dne 13. maja 2003 o sporočilu Komisije o družbeni odgovornosti gospodarskih družb: prispevek podjetij k trajnostnem razvoju.*
5. *Resolucije z dne 13. marca 2007 o družbeni odgovornosti podjetij: novo partnerstvo.*
6. *Sporočila Komisije z naslovom Obnovljena strategija EU za družbeno odgovornost podjetij za obdobje 2011-14.*
7. *Resolucija Evropskega parlamenta z dne 6. februarja 2013 o družbeni odgovornosti gospodarskih družb: upravičljivo, pregledno in odgovorno poslovno ravnanje in trajnostna rast.*
8. *Celostna industrijska politika za dobo globalizacije, COM(2010)614.*
9. *Evropska platforma proti revščini in socialni izključenosti, COM(2010)758.*
10. *Program za nova znanja in spretnosti ter delovna mesta, COM(2010)682.*
11. *Mladi in mobilnost, COM(2010)477.*
12. *Akt za enotni trg, COM(2011)206.*

1. Organizacija za ekonomsko sodelovanje in razvoj. [↑](#footnote-ref-1)
2. Resolucija Evropskega parlamenta z dne 25. novembra 2010 o družbeni odgovornosti gospodarskih družb v mednarodnih trgovinskih sporazumih ([2009/2201(INI)](http://www.europarl.europa.eu/oeil/popups/ficheprocedure.do?lang=en&reference=2009/2201(INI))). [↑](#footnote-ref-2)